《入剑门和少陵韵》
宋代·孙应时

客还入剑门，纵览形势壮。
两崖摩青天，石城岌相向。
风云郁惨澹，神鬼见情状。
重关一何危，哀壑不可傍。
岩蹲虎豹怒，水落龙蛇放。
英雄意习扬，行路色沮丧。
杀人古如麻，俛仰有余怆。
我游亦何事，哦诗神颇王。
杜陵千年句，角逐不得让。
过关一雨凉，浓绿出千嶂。
独酌无与歌，怀人复怊怅。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。